<classify> Viwango hivyo vimetangazwa siku moja baada ya Tanzania kupangwa katika Kundi G pamoja na timu za Misri, Nigeria na Chad katika kufuzu kwa fainali za Kombe la Mataifa ya Afrika Afcon 2017 nchini Gabon.Kwa mujibu wa viwango hivyo vya jana vya Fifa, Tanzania imeshuka kwa nafasi saba baada ya hivi karibuni kulazimishwa sare ya bao 1-1 na Malawi The Flames katika mechi ya kimataifa ya kalenda ya Fifa iliyochezwa Machi 29, mwaka huu kwenye Uwanja wa CCM Kirumba, Mwanza.Tanzania ni ya 30 kwa ubora Afrika wakati wapinzani wao kwa ajili ya Afcon 2017, Nigeria ni ya nane Afrika na 45 duniani, Misri ni ya 11 na ya 51 duniani na Chad ni ya 44 Afrika ikiwa ni ya 151 duniani.Uganda itakayocheza na Tanzania katika kuwania kufuzu kwa fainali za Afrika kwa Wachezaji wa Ndani CHAN Juni mwaka huu inaongoza kwa ukanda wa Afrika Mashariki na Kati ikiwa katika nafasi ya 72, Rwanda 74 na Ethiopia 101.Algeria bado inaongoza kwa Afrika wakati Djibouti ni ya mwisho kwa ubora katika nafasi ya 207 duniani.Kwa ujumla, Wales imechupa nafasi 15 hadi nafasi ya 22 kufikia nafasi yake hiyo ya juu zaidi. Baada ya kuwahi kushika nafasi ya 117 hivi karibuni mwaka 2011, Wales imeanza kupata mafanikio upya chini ya kocha marehemu Gary Speed.Brazil na Uruguay pia zimechupa, wakati Hispania na Uswisi zimerejea katika 10 bora badala ya Ufaransa na Italia.Aidha, Bhutan imechupa zaidi ikipanda nafasi 128 hadi nafasi ya 163.Katika hatua nyingine, Kocha Msaidizi wa Taifa Stars, Salum Mayanga amesema kitendo cha kupangwa kundi moja na miamba ya soka barani Afrika, Nigeria na Misri sio kitu cha kuogopwa isipokuwa wanahitaji kujipanga kuendana nao.Akizungumza na gazeti hili jana, Mayanga alisema baada ya kujua kundi lao, wanachotakiwa kuangalia ni uwezo wa kila timu kisha kujipanga mapema.Tukishaangalia uwezo wa kila timu tunachotakiwa kufanya ni kujipanga kwa kuangalia mapungufu yetu yalipo, ili tutakapokuja kucheza tuendane na wao, alisema kocha huyo wa zamani wa Mtibwa Sugar.Mayanga alisema watu hawatakiwi kukata tamaa kwa kuangalia timu hizo, bali kwa kujipanga lolote linaweza kutokea.Alisema watajipanga na kwenda kucheza kwa ushindani wa hali ya juu katika kiwango kinachofanana na wao.  <topic>: MICHEZO 